เงินบาทปิดตลาดทรงตัว
ธนาคารซีไอเอ็มบีไทย รายงาน เงินบาททรงตัวจากช่วงเช้าที่ระดับ 30.82/86 เหตุไร้ปัจจัยใหม่ๆ
13 ต.ค. 2554

ธนาคารซีไอเอ็มบีไทย รายงาน เงินบาททรงตัวจากช่วงเช้าที่ระดับ 30.82/86 เหตุไร้ปัจจัยใหม่ๆ
นักบริหารเงินจากธนาคารซีไอเอ็มบี ไทย เปิดเผยว่า เงินบาทปิดตลาดเย็นนี้อยู่ที่ระดับ 30.82/86 บาท/ดอลลาร์ ทรงตัวในระดับเดียวกันกับช่วงเปิดตลาดเมื่อเช้า เคลื่อนไหวในทิศทางเดียวกันกับค่าเงินในภูมิภาค เนื่องจากไม่มีปัจจัยใหม่ที่ส่งผลกระทบต่อตลาดเข้ามาเพิ่มเติม โดยเงินบาททำโลว์ที่ระดับ 30.79 บาท/ดอลลาร์ และทำไฮที่ระดับ 30.86 บาท/ดอลลาร์
"(เงินบาท)ทรงตัวค่อนข้างนิ่ง ระหว่างวันขยับขึ้นลง 2-3 สตางค์ แม้ดัชนีตลาดหุ้นจะลดลงไป แต่เงินยูโรไม่ move แรง" นักบริหารเงิน กล่าว 
โดยตลาดรอดูผลการประชุมธนาคารกลางยุโรป(ECB) ซึ่งคาดว่าจะมีการพิจารณาเรื่องมาตรการแก้ปัญหาวิกฤตหนี้สาธารณะในภูมิภาค ซึ่งตลาดมองว่าจะส่งผลให้เงินบาทปรับตัวแข็งค่าได้อีก หลังมีแนวโน้มปรับตัวแข็งค่ารับข่าวดังกล่าวมาก่อนหน้านี้แล้ว 
สำหรับความเคลื่อนไหวของค่าเงินสกุลหลักต่างประเทศ เงินยูโรอยู่ที่ระดับ 1.3720/3724 ดอลลาร์/ยูโร ปรับตัวอ่อนค่าจากระดับ 1.3771/3775 ดอลลาร์/ยูโร ส่วนเงินเยนอยู่ที่ระดับ 76.78/83 เยน/ดอลลาร์ ปรับตัวแข็งค่าจากระดับ 77.09/11 เยน/ดอลลาร์
นักบริหารเงิน มองว่า เงินบาทวันพรุ่งนี้จะเคลื่อนไหวแกว่งตัวในกรอบระหว่าง 30.80-30.95 บาท/ดอลลาร์